**МЕСЯЦА НОЯБРЯ В 7-Й ДЕНЬ**

**СВЯЩЕННОМУЧЕНИКА СЕРГИЯ,**

**АРХИЕПИСКОПА ЕЛЕЦКАГО**

НА ВЕЛИЦЕЙ ВЕЧЕРНИ

На Господи, воззвах: стихиры на 8, глас 8:

Святителю Сергие богомудре,/ измлада премудрости свыше навык/ и благое иго Христово на себе восприим,/ яко пастырь добрый Церкви послужил еси/ и от паствы волки пагубныя отгнал еси,/ во дни же гонений на Церковь Русскую/ страданьми твоими Бога прославил еси,/ подающаго тебе венец нетленный.

Святителю Сергие богогласе,/ словом истины просветил еси церковное исполнение,/ неправду лжеименнаго обновления обличая/ и паству ко исповеданию призывая,/ последи же долготерпением страдальческим/ себе самаго в жертву живую Богови принесл еси:/ Егоже моли, всехвальне,/ во истине и любви вся ны наставити.

Святителю Сергие богоглаголиве,/ гонимыя Христа ради заступая,/ скорбящия утешая,/ боязливыя храбры творя,/ уныние и страх от душ христианских отгнал еси:/ любовию же евангельскою оживляя сердца,/ Христово стадо во едино собрал еси./ И ныне, пастырю добрый, моли о поющих тя.

Святителю Сергие боголюбиве,/ мучительскаго страха не убоялся еси:/ во узах братолюбие до смерти являя,/ молитвы тайныя со други творя/ и невинно убиенныя страдальцы поминая,/ ихже части сподобился еси,/ в Небесная невозбранно возшед./ Моли о нас, любовию творящих память твою.

Слава, глас 6:

Преблаженне отче Сергие,/ пастырю добрый и Пастыреначальника Христа учениче,/ положивый душу за овцы твоя!/ Ты тако от них возлюблен был еси,/ яко свобождену ти от уз,/ тии, руце и ризы твоя лобызающе,/ со слезами моляхуся/ и веру правую исповедаху./ Темже и ныне, всехвальне святителю,/ проси молитвами твоими/ даровати нам велию милость.

И ныне, Богородичен, глас тойже: Кто Тебе не ублажит:

Вход. Прокимен дне. И чтения 3 священномученику Российскому единому.

Деяний святых апостол чтение. (Глава 4)

Во дни оны, глаголющим апостолом к людем:

Деяний святых апостол чтение. (Глава 4)

Во дни оны, видяще иудеи Петрово дерзновение и Иоанново:

Деяний святых апостол чтение. (Глава 4)

Во дни оны, отпущена бывша апостола приидоста к своим:

На литии стихира храма.

Слава, глас 1. Подобен: О, дивное чудо!

О, дивное чудо!/ Светильник новосветлый/ в нощи гонений возжигается/ и путь во мраце скорбей указует./ Веселися, земле Русская,/ торжествуй и ты, граде Елец!/ Возопиим, вернии,/ священномученика новаго обретше предстателя:/ славне Сергие, радуйся,/ тобою Господь/ крепость людем Своим даст// и велию милость.

И ныне, Богородичен: Се исполнися:

На стиховне стихиры, глас 2.

Подобен: Доме Евфрафов:

Дом Духа Святаго,/ догматов хранителя,/ евангельское светлое зерцало,/ Сергия любовию восхвалим,/ в немже Христос прославися.

Стих: Многи скорби праведным,/ и от всех их избавит я Господь.

Земля веселится/ и Небо радуется,/ Ангели и человецы/ согласно воспевают/ святителя и мученика добропобеднаго.

Стих: Проидохом сквозе огнь и воду,/ и извел еси ны в покой.

Огнем страданий/ и кровей потоки/ себе предочистив,/ блаженне Сергие,/ в Небесная радостно возшел еси.

Слава, глас 5.

Радуйся, Сергие достоблаженне,/ се бо земля Бердянская пеленами твоими хвалится,/ Таврида во Православии тобою утверждается,/ Мелитополь тя перваго епископа именует,/ Самара благодарныя песни возсылает,/ красуется верный Елец/ и страна Казахстанская мученика тя извествует./ Темже молися Господеви/ даровати нам мир и велию милость.

И ныне, Богородичен, глас тойже: Храм и Дверь еси:

Тропарь, глас 4:

Цвет благоуханный жития священнаго/ и плод преизрядный страдальчества/ Церкви Русской даровался еси,/ святителю Сергие блаженне,/ новомучеников сопричастник быв/ и святителей сопрестольник,/ моли Христа Бога спастися душам нашим.

Ин тропарь, глас 2.

Подобен: Егда снизшел еси:

Егда жезл архипастырский среди гонений приял еси,/ тогда Церковь гонимую добре упасл еси,/ егда же смертию Христа прославил еси,/ чада твоя со умилением взываху:/ священномучениче Сергие, моли спастися всем нам.

НА УТРЕНИ

По 1-м стихословии седален, глас 2:

Святителю Сергие богосветле, мглу безбожия верою разгоняя, путь пресветлейший к Богу показал еси, пребыв же в мучениих и скорбех злокозненных, любовию сердц***а*** верных оживил еси и, гонимыя Христа ради во едино собрав, мученическим венцем венчался еси. Моли, пастырю, Единаго Бога помиловатися душам нашим.

Слава, и ныне, Богородичен:

Препрославленна еси, Богородице Дево, поем Тя: Крестом бо Сына Твоего низложися ад и смерть умертвися, умерщвленнии востахом, и живота сподобихомся: рай восприяхом, древнее наслаждение. Тем, благодаряще, славословим, яко державнаго Христа Бога нашего и Единаго Многомилостиваго.

По 2-м стихословии седален, глас 1.

Подобен: Болезньми святых:

Болезньми новомученик, имиже о Тебе пострадаша, умолен буди, Господи, и вся наша духовныя язвы потреби, Человеколюбче, молимся.

Слава, и ныне, Богородичен:

Твое предстательство имуще, Пречистая, лютых избавляемся и, Крестом Сына Твоего везде соблюдаеми, по долгу Тя вси благочестно величаем.

Величание:

Величаем тя,/ священномучениче Сергие,/ и чтим честная страдания твоя,/ яже за Христа во утверждение на Руси Православия/ претерпел еси.

Псалом избранный:

Бог нам Прибежище и сила.

Господи, воздвигни силу Твою и приди, во еже спасти ны.

Глаголах о свидениих Твоих пред цари, и не стыдяхся.

Вси языцы обыдоша мя, и именем Господним противляхся им.

Тебе ради умерщвляемся весь день, вменихомся яко овцы заколения.

Крепость моя и пение мое Господь, и бысть мне во спасение.

По полиелеи седален, глас 4:

Несть ваше ополчение, но Божие[[1]](#footnote-1): тако со пророком людем земли Русския вопиял еси, Сергие богомудре, вы же стойте во истине, Господь Сам имать Церковь Свою защищати.

Слава, и ныне, Богородичен:

Не умолчим никогда, Богородице, силы Твоя глаголати, недостойнии: аще бо Ты не бы предстояла молящи, кто бы нас избавил от толиких бед? Кто же бы сохранил до ныне свободны? Не отступим, Владычице, от Тебе, Твоя бо рабы спасаеши присно от всяких лютых.

Степенна, 1-й антифон 4-го гласа. Прокимен, глас 4: Проидохом сквозе огнь и воду,/ и извел еси ны в покой. Стих: Разжегл ны еси, якоже разжизается сребро. Всякое дыхание: Евангелие от Матфеа, зачало 36.

По 50-м псалме стихира, глас 2.

Подобен: Егда от Древа:

Егда святительства омофор восприял еси/ во образ пастыря добраго,/ тогда Церковь, безбожными терзаему,/ словом Христовым огласил еси:/ не имут власти ни единыя на нас,/ аще не бы дано им свыше,/ сего ради, властем земным повинующеся,/ всем сердцем Господеви прилепитеся,/ да готови будем на поругания и уничижения/ и пречистым Его страстем/ доблественне спостраждем, вернии.

Канон, глас 2.

Песнь 1

Ирмос: *Во глубине постла иногда/ фараонитское всевоинство преоруженная сила,/ воплощшееся же Слово всезлобный грех потребило есть:/ Препрославленный Господь славно бо прославися.*

Во глубине греховней безсловесне содержиму слово даждь, Всемилостиве, прославити Слова проповедника и мученика светоносна, священнаго Сергия.

Егоже от юности предуведал еси, сего и призвал еси служителя Твоего быти, Христе: сего и оправдал, сего и прославил еси.

Отроком и девицам во благочестии наставника зрим тя, отче священне, и пастыря усердна, и града Симферополя украшение.

Богородичен: Во глубине милосердия Твоего, Пречистая, да уканет грехов моих множество: аз же спасен молитвами Твоими, воспою Господеви, славно бо прославися.

Песнь 3

Ирмос: *Процвела есть пустыня, яко крин, Господи,/ языческая неплодящая Церковь/ пришествием Твоим,/ в нейже утвердися мое сердце.*

Процвел еси доблестию, священнейший отче, егда, попечение о дщерех твоих безматерних имея, все упование на Господа возложил еси.

Возжжен был еси в нощи безбожия от рук священных Никодима и Димитрия яко новый светильник церкве Таврическия, архиерею Сергие: просвети души наша.

Не честь и хвала сретоша тя по хиротонии, святителю, но клеветы, и узы, и изгнания: тыя бо печать избранников Христовых в мире суть.

Богородичен: Покровом Твоим, Владычице, осеняема, процвела есть, яко крин, Церковь Русская и плоды мученичества добропобеднаго Господеви принесла есть.

Седален, глас 5:

О, чудесе новаго в последния дни! Мученицы победители мучителей бывают, уничижение славу ходатайствует, Церковь гонимая Духа плоды прозябает. Тем чудес Подателю вопием: Благоволивый тако, Спасе наш, слава Тебе!

Слава, и ныне, Богородичен:

О, неизглаголаннаго Девы таинства! Родился бо еси от Нея без семене и от гроба воскресл еси без истления, подая всем радость и безсмертие. Господи, слава Тебе!

Песнь 4

Ирмос: *Пришел еси от Девы, не ходатай, ни Ангел,/ но Сам, Господи, воплощся,/ и спасл еси всего мя, человека./Тем зову Ти:/ слава силе Твоей, Господи.*

Пришел еси волею, пастырю добрый, за овцы Христовы душу свою положити, расточенныя во едино собрати и волки, иже во одеждах овчих, от дому Божия далече отгнати.

Лжепастырей и канонов церковных презрителей яко безбожных игралища и раскола слепая орудия, обличил еси, истинный пастырю Сергие, Духом Святым просвещаемый.

Заблуждших вразумляя, лукавнующих обличая, отчаянных и падших утешая, недугов тяжких искусный врачевателю, Христово стадо добре упасл еси.

Богородичен: Пришедый от Тебе воплощься и вся моя болезни понесый, моления Твоя теплая, о Мати, приемлет и страждущим о имени Его крепость подает, за милосердие милости.

Песнь 5

Ирмос: *Ходатай Богу и человеком был еси, Христе Боже:/ Тобою бо, Владыко, к Светоначальнику, Отцу Твоему,/ от нощи неведения/ приведение имамы.*

Ходатай и печальник о пастырех, невинно заточенных быв, блаженне Сергие, ищущих свидетельства на тя не убоялся еси, темже и сам ко узам приобщился еси.

Колико безбожнии тя изгоняху, колико узы на тя налагаху, толико паче верных любы к тебе умножашеся и, яко чада ко отцу, прилепляхуся, послушающе в сладость тя, богомудре.

Всуе реша сыны века сего: приидите, отставим вся праздники Божия от земли. Тебе же, святителю, грады и веси твоя обходящу, храми вси наполняхуся и совети нечестивых разоряхуся.

Богородичен: Ходатаицу Неусыпную и Света Невечерняго Свещу стяжахом Тя, Пречистая, от нощи неведения вся изводящую.

Песнь 6

Ирмос: *В бездне греховней валяяся,/ неизследную милосердия Твоего призываю бездну:/ от тли, Боже, мя возведи.*

В бездне уныния погруженным свет веры и надежды возсия тобою, Сергие, святителю церкве Елецкия.

Днесь паства Елецкая красуется, соборнаго храма обновление празднующи, архиерея Сергия пастыря добраго обретши.

За Христа гонимыя и крова лишенныя молением укрепляти и милостынями утешати пастыри и верныя подвизал еси, святителю.

Богородичен: В бездне ми отчаяния сущу бездну любве Божия отверзи молением Твоим кротчайшим, Пречистая.

Кондак, глас 8.

Подобен: Аще и во Гроб:

Аще и повержено бысть честное тело твое/ без вести среде степи Карагандинския,/ но в лице новомучеников русских нам явлен был еси,/ священномучениче славне Сергие:/ с нимиже озаряеши концы Отечества нашего,/ прося нам мира и велия милости.

Икос:

Грады и страны Отечества нашего страдальческим шествием твоим освятил еси, отче Сергие: овогда убо во узах гонимь, овогда же Евангелие апостольски проповедав, смертию за Христа течение славно скончал еси и дерзновение к Нему стяжал еси. Темже, священномучениче всехвальне, веру правую укрепи, отпадшия возврати, вражды междоусобныя утоли, прося нам мира и велия милости.

Песнь 7

Ирмос: *Богопротивное веление беззаконнующаго мучителя/ высок пламень вознесло есть./ Христос же простре Богочестивым отроком росу духовную,/ Сый благословен и препрославлен.*

Богопротивная веления и страхования мучителей яко младенцев стреляния вменяя, доблественне Сергие, паству словом укреплял еси, взывая: страха их не убоимся, ниже смутимся, яко с нами Бог!

Богопротивным велением безбожных благовест церковный умолкнути и храми затворитися имяху, ты же, мужественне Сергие, сим противлятися праведне потщался еси.

Богопротивное веление беззаконнующаго мучителя в темницу вверже тя, святителю, со священники и верными, за имя Христово заточенными.

Богородичен: Прещения беззаконнующих мучителей веру святых не поколебаша, темже и нас молитвами Твоими, Дево, в вере истинней укрепи.

Песнь 8

Ирмос: *Пещь иногда огненная в Вавилоне действа разделяше,/ Божиим велением халдеи опаляющая,/ верныя же орошающая, поющия:/ благословите, вся дела Господня, Господа.*

От верных тепле оплаканный, от судей же неправедных испытуемый, пещь искушений огненных мужественне прошел еси и к голгофе твоей, святителю, тесным путем востекл еси.

Гонения и скорби многоразличныя, глад и жажду, клевету и биения, горькия работы и на смерть твое осуждение кто изречет, святителю Сергие? Имиже вечную жизнь улучил еси.

Узы Карагандинския восприяша тя, исповедниче, пищи и сна лишение, уничижение и оплевание, яже Царство Славы тебе исходатаиша.

Богородичен: Пещь иногда огненная в Вавилоне действа разделяше и пламень гонений коегождо являше: малодушныя пожигающи, верныя же яко сребро очищающи, благословящия Спаса и Богоматерь Пречистую.

Песнь 9

Ирмос: *Безначальна Родителя Сын, Бог и Господь,/ воплощся от Девы, нам явися,/ омраченная просветити, собрати расточенная./ Тем Всепетую Богородицу величаем.*

Безначальную и Несозданную Троицу ныне славим, Юже новомученицы небоязненно исповедавше, веру правую сохраниша и, кровию слово истины запечатлевше, страданьми своими землю Русскую освятиша.

Се ныне день славнаго торжества: внидем, вернии, в радость святаго Сергия, от земли к Небеси возшедша и у Престола Господа Славы с лики святых песнь победную Тому воспевающа.

Веселитеся о Бозе, гради и веси, моря и пустыни Отечества нашего, подвигом исповедник очищеннии и кровию мученик освященнии: от нихже единаго ныне славяще, Святую Троицу величаем.

Богородичен: Безначальна Родителя Сын, Бог и Господь, воплощься от Девы, нам явися, мученики и исповедники страдати по Нем укрепи, и землю Русскую кровию их освяти: с нимиже Всепетую Богородицу величаем.

Светилен:

Возрадуйся днесь, граде древний Елец, ликуй, земле Херсонская, торжествуй, земле Казахстанская, лик приведите поющих вкупе со Ангелы и торжествуйте, заступника светла имеюще, священномученика Сергия, во смирении славнаго и от враг видимых и невидимых вас защищающаго.

Слава, и ныне, Богородичен:

С новомученики и исповедники земли Русския моли, Богородице, Сына Твоего и Господа помиловатися всем славящим и поющим Тя.

На хвалитех стихиры, глас 6.

Подобен: Тридневен:

Яко исповедание любве ко Христу,/ узы темничныя претерпел еси,/ блаженне Сергие,/ страданьми слово извествуяй,/ темже тя и славит Церковь Русская/ и воспевает твое житие.

Аще и власти сущия от Бога учинены суть,/ обаче подобает Богови повиноватися/ паче, нежели человеком,/ взывал еси, Сергие доблемудренне,/ терпению и трезвению научая/ и за Церковь Святую стояти вся подвизая.

Милосердием Отцу Небесному подобяся,/ сопастыри заключенныя свободити потщался еси,/ изгнанныя правды ради препитал еси/ и пресвитеры немощныя призрел еси,/ темже тя милость дому Отча,/ яко возлюблена сына, приемлет.

Молитвенника непостыднаго/ в скорбех и напастех стяжахом тя,/ иерарше добропобедне,/ и образ покаяния,/ и враждующих умирение,/ и наставника всем ко спасению.

Слава, глас 5.

Радуйся, священномучениче Сергие,/ Тавриды украшение,/ Мелитополя первопастырю/ и граду Ельцу благословение,/ новомучеников Казахстанских сопричастниче/ и Церкве Христовы новая звездо./ Моли о нас, святителю,/ любовию творящих память твою.

И ныне, Богородичен:

Со святителем Сергием, предстоящим Пречистей/ и о Отечестве усердно молящимся,/ припадем ко Владычице,/ покаянием зовуще:/ Пресвятая Богородице, помогай нам.

Славословие великое и отпуст.

НА ЛИТУРГИИ

Блаженна от канона, песнь 3-я и 6-я. Прокимен, глас 7: Честна пред Господем/ смерть преподобных Его. Стих: Что воздам Господеви о всех, яже воздаде ми? Апостол к Римляном, зачало 99. Аллилуиа, глас 2: Священницы Твои облекутся в правду, и преподобнии Твои возрадуются. Стих: Бог нам прибежище и сила, Помощник в скорбех, обретших ны зело. Евангелие от Луки, зачало 106. Конец: В терпении вашем стяжите душа ваша. Причастен: В память вечную будет праведник, от слуха зла не убоится.

Молитва

О, преславный священномучениче Сергие, града Ельца украшение и новомучеников Русских сподвижниче и сомолитвенниче! Ты во дни земнаго жития твоего многия скорби понесл еси: от безбожных гонение, от лжебратии поношение, по сем же темницы, изгнания и горькую смерть приял еси. Ныне же со Христом, Егоже возлюбил еси паче земнаго жития, во обителех Отчих пребываеши и велие дерзновение к Нему имееши.

Сего ради молим тя мы, недостойнии, да твоим предстательством укрепит нас Господь скорби жизни временныя безмятежно понести, веру, надежду и любовь даже до конца сохранити и духа не угасити, да прославим с тобою и всеми новомученики и исповедники Церкве Русския в Троице славимаго Бога, Отца и Сына и Святаго Духа, во веки веков. Аминь.

1. 2 Паралип. 20,15 [↑](#footnote-ref-1)